Okresná prokuratúra Pezinok 
Šenkvická cesta 5, 902 01 Pezinok 	

Sp. zn. : 2 Pv 713/09/1107	Pezinok, 16.1.2012
EEČ : 2-14-2-2012

U Z N E S E N I E

Trestná vec:	obvinený XXXXX 
Prečin:	

Rozhodol: 	prokurátorka Okresnej prokuratúry Pezinok
Rozhodnutie:
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
dňa 08.06.2009 v čase o 11.50 hod v Senci na Pribinovej ulici počas kontroly trojčlennej osádky osobného motorového vozidla zn. Škoda 105L, červenej farby, TEČ: PK922AN, hliadkou Pohotovostnej motorizovanej jednotky Krajského riaditeľstva PZ Bratislava bola zaistená jedna zatavená plastová injekčná striekačka s obsahom bielej kryštalickej látky, pričom následne po eskortovaní osádky kontrolovaného osobného motorového vozidla boli počas vykonávania opatrenia v zmysle § 22 ods. 1 zákona o Policajnom zbore u XXXXX zaistené kľúče s bielym príveskom, ktorý obsahoval 9 ks alobalových skladačiek s obsahom bielej kryštalickej látky a následnou analýzou Kriminalistického a expertízneho ústavu PZ v Bratislave bolo zistené, že zatavená injekčná striekačka obsahovala 24 mg absolútneho metamfetamínu s priemernou koncentráciou účinnej látky 64,1% hmotnostných (vyjadrené ako voľná báza) a toto množstvo možno považovať za 1 jednorazovú dávku drogy s nižším obsahom účinnej látky, alobalové skladačky obsahovali metamfetamín s celkovou hmotnosťou 604 mg s koncentráciou účinnej látky 75,7% hmotnostných metamfetamínu (vyjadrené ako voľná báza), obsahujúce 457 mg absolútneho metamfetamínu, čo možno považovať za 9 jednorazových dávok drogy s vyšším obsahom účinnej látky, pričom metamfetamín je v zmysle zákona č. 139/1998 Z.z. o omamných látkach, psychotropných látkach a prípravkoch v znení neskorších predpisov zaradený do II. skupiny psychotropných látok,
Právna veta:
pretože je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený.

Odôvodnenie:
 Uznesením povereného príslušníka Okresného riaditeľstva PZ Bratislava - okolie, Úradu justičnej a kriminálnej polície, Oddelenia skráteného vyšetrovania Senec zo dňa 08.06.2009, ČVS:ORP-1751/3-OSV-BH-2009, bolo podľa § 199 ods. 1 Trestného poriadku začaté trestné stíhanie a následne uznesením vyšetrovateľa Okresného riaditeľstva PZ Bratislava - okolie, Úradu justičnej a kriminálnej polície, Oddelenia všeobecnej kriminality  zo  dňa  26.01.2010,  ČVS: ORP-1826/3-OVK-BH-2009, podľa § 206 ods. 1 Trestného poriadku vznesené obvinenie XXXXX pre trestný čin nedovolenej výroby omamných a psychotropných látok, jedov  alebo  prekurzorov, ich držania a obchodovania s nimi  podľa § 171 ods. 2  Trestného zákona, na tom skutkovom základe ako je uvedené vo výrokovej časti tohto uznesenia.

        Dňa 13.12.2011 predložil vyšetrovateľ na Okresnú prokuratúru Pezinok vyšetrovací spis s návrhom na podanie obžaloby.
 
        Z dôkazov obsiahnutých vo vyšetrovacom spise, najmä zo svedeckých výpovedí, zápisnice o ohliadke miesta činu, fotodokumentácie, záznamu o zaistení veci, zápisnice o prevzatí veci a znaleckého posudku KEÚ PZ v Bratislave, č.p.:PPZ-5483/KEU-BA-EXP-2009, jednoznačne vyplýva, že skutok, pre ktorý bolo XXXXX vznesené obvinenie sa stal, je trestným činom a spáchal ho obvinený.

        Zo zadokumentovaných dôkazov taktiež vyplýva, že obvinený XXXXX bol za skutky, ktoré spáchal od nezisteného času do dňa 17.05.2009 a  dňa 23.07.2009, odsúdený rozsudkom Okresného súdu Pezinok, sp. zn. 1T/31/2009 zo dňa 30.03.2010, právoplatným a vykonateľným dňa 19.05.2010, za pokračovací zločin nedovolenej výroby omamných a psychotropných látok, jedov alebo prekurzorov,  ich držanie  a obchodovanie s nimi  podľa § 172 ods. 2 písm. c), písm. d) Trestného zákona k nepodmienečnému trestu odňatia slobody v trvaní 4 roky a zároveň mu bolo uložené protitoxikomanické liečenie ústavnou formou. 

        Následne rozsudkom Okresného súdu Bratislava II, sp.zn. 4T/35/2010 zo dňa 30.11.2010, právoplatným dňa 30.11.2010 bol obvinený XXXXX za skutok, ktorý spáchal dňa 11.03.2009 uznaný za vinného zo spáchania zločinu nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 172 ods. 2 písm. d) Trestného zákona a odsúdený k súhrnnému nepodmienečnému trestu odňatia slobody v trvaní 6 rokov, ktorý v súčasnosti vykonáva.

        Rozsudok Okresného súdu Pezinok zo dňa 30.03.2010 v časti výroku o treste bol zrušený.

        Podľa Trestného zákona č.300/2005 Z.z., je horná hranica trestnej sadzby za prechovávanie drog tak, ako má na mysli skutková podstata prečinu podľa § 171 ods. 2 ohraničená  5 rokmi.

        Skutok, pre ktorý je obvinený v súčasnosti stíhaný je pokračovacím trestným činom ku skutkom, za ktoré bol obvinený právoplatne odsúdený rozsudkom Okresného súdu Pezinok, pričom vzhľadom na toto odsúdenie mu bol rozsudkom Okresného súdu Bratislava II uložený súhrnný nepodmienečný trest v trvaní 6 rokov. 

        Vzhľadom  na  uvedené  skutočnosti,  ako aj Okresným súdom v Bratislave II uložený 6-ročný nepodmienečný trest odňatia slobody, je trest, ku ktorému môže trestné stíhanie viesť, celkom bez významu popri treste, ktorý bol skorším právoplatným rozsudkom súdu obvinenému uložený.

         S poukazom na vyššie uvedené skutočnosti bolo potrebné rozhodnúť o tomto skutku tak, ako je uvedené vo výrokovej časti tohto uznesenia.

         Týmto rozhodnutím nie je dotknuté právo obvineného disponovať konaním v zmysle zásady uvedenej v ustanovení § 215 ods. 7 Trestného poriadku.

Poučenie:
Proti uzneseniu § 215 ods. 2 písm. a) Trestného poriadku je prípustná sťažnosť, ktorú môže podať obvinený v lehote 3 dní od jeho oznámenia na Okresnú prokuratúru Pezinok. Podľa ustanovenia § 215 ods. 6 Trestného poriadku sťažnosť má odkladný účinok. Podľa § 215 ods. 7 Trestného poriadku sa v trestnom stíhaní pokračuje, ak obvinený vyhlási do 3 dní od jeho doručenia, že na prejednaní veci trvá.

Mgr. Barinková Jana
prokurátorka